
              R O M Â N I A
        JUDEŢUL MARAMUREŞ
         CONSILIUL JUDEŢEAN
       DIRECŢIA ARHITECT ȘEF 
      Nr. 21216 din 18.09.2026

RAPORT DE SPECIALITATE
la proiectul de hotărâre privind aprobarea Regulamentului de organizare și funcționare a Comisiei de acord unic a județului Maramureș


Având în vedere:
· schimbările legislative în domeniul amenajării teritoriului, urbanismului și construcțiilor, respectiv intrarea în vigoare a Legii nr. 169/2026 privind Codul amenajării teritoriului, urbanismului și construcțiilor și abrogarea Legii nr. 50/1991 privind autorizarea executării lucrărilor de construcții, republicată, precum și a Ordinului MDRAP nr. 839/2009 pentru aprobarea Normelor metodologice de aplicare a Legii nr. 50/1991;
· prevederile art. 83-85, art. 118 alin. (2) lit. u), art. 266, art. 267, art. 269, art. 273, art. 304-308, art. 311, art. 315, art. 316 și art. 357 din Legea nr. 169/2026 privind Codul amenajării teritoriului, urbanismului și construcțiilor;
· prevederile Ordinului MDLPA nr. 1.022/2026 privind aprobarea Procedurii de elaborare, modificare/actualizare și aprobare a documentațiilor de amenajare a teritoriului și a documentațiilor de urbanism, a formularelor utilizate, precum și a listei avizelor necesare, pentru avizarea proiectului urbanistic de detaliu;
· prevederile Ordinului MDLPA nr. 975/2026 privind aprobarea formularelor utilizate în procedura de autorizare a executării lucrărilor de construcții;
· prevederile art. 190 alin. (4), art. 191 alin. (6) lit. b) raportat la art. 173, alin. (1) lit. f), art. 182, alin. (1) şi ale art. 196, alin. (1), lit. a) din O.U.G. nr. 57/2019 privind Codul Administrativ;

Se impune înființarea Comisiei de acord unic a județului Maramureș, în temeiul art. 305 alin. (1) din Cod, și aprobarea regulamentului de organizare și funcţionare, respectiv a componenței instituționale a acesteia.  
Pentru buna desfășurare a activității de emitere a acordului unic, care atestă obținerea, prin intermediul Comisiei, a avizelor și acordurilor individuale ale instituțiilor și operatorilor membri, în condițiile art. 266, art. 269 și art. 306 lit. d) din Codul amenajării teritoriului, urbanismului și construcțiilor, este necesară aprobarea acestui regulament. 
Totodată, potrivit art. 269 alin. (8) și art. 305 alin. (1) din Cod, Comisia are competență de avizare pe întreg teritoriul județului Maramureș, cu excepția teritoriilor în care este constituită și operațională o comisie de acord unic proprie, relația administrativă cu unitățile administrativ-teritoriale care nu și-au constituit propria comisie urmând a fi organizată prin convențiile de colaborare prevăzute la art. 305 alin. (3) din Cod.

În conformitate cu aspectele mai sus menționate, apreciem că sunt îndeplinite condițiile pentru adoptarea proiectului de hotărâre privind aprobarea Regulamentului de organizare și funcționare a Comisiei de acord unic a județului Maramureș.

